Volksparkstadion

Volksparkstadion – pagrindinis Hamburgo miesto (Vokietija) stadionas. Savo namų rungtynes čia žaidžia vietos futbolo klubas „Hamburger SV“ ir amerikietiškojo futbolo klubas „Hamburg Sea Devils“. Stadionas talpina 57 274 žiūrovus (stovimos ir sėdimos vietos) arba 51 055 žiūrovus (tik sėdimos vietos, tarptautinėms rungtynėms). UEFA yra suteikusi stadionui 5 žvaigždučių įvertinimą, kuris suteikia teisę organizuoti UEFA čempionų lygos finalus. Stadione yra Hamburger SV klubo muziejus. Istorija Pirmasis stadionas šioje vietoje pastatytas dar 1925 m. ir pavadintas Bahrenfelder Stadion. 1951–1953 m. perstatytas ir pervadintas į Volksparkstadion. Naujai perstatytas stadionas talpino 75 000 žiūrovų. 1963 m. „Hamburger SV“ pateko į aukščiausiąją Vokietijos lygą ir persikėlė į šį stadioną. Stadione buvo sužaistos trejos 1974 m. pasaulio futbolo čempionato rungtynės. 1988 m. Europos futbolo čempionate sužaistos vienerios pusfinalio rungtynės. 1998 m. klubas nusprendė pasistatyti naują stadioną vietoje senojo. 2006 m. jame buvo sužaistos penkerios XVIII pasaulio futbolo čempionato rungtynės. Stadionas 2001–2007 m. vadinosi AOL Arena, 2007–2010 m. HSH Nordbank Arena, 2010–2015 m. Imtech Arena, nors neoficialiai jis vis tiek vadintas Volksparkstadion. 2015 m. sausio 22 d. Klaus-Michael Kühne įsigijo teises į Hamburgo stadiono vardą ir vėl sugrąžino senąjį pavadinimą Volksparkstadion. Po to, kai Hamburger SV 2019 m. II bundeslygoje užėmė 4 vietą (antrus metus iš eilės), Klaus-Michael Kühne sutarties nepratęsė. Rungtynės Šaltiniai